KIRJALLINEN KYSYMYS E-1963/00 esittäjä(t): Maria Sanders-ten Holte (ELDR) komissiolle. Musiikinopetus jäsenvaltioissa.



Virallinen lehti nro 081 E , 13/03/2001 s. 0119 - 0120



KIRJALLINEN KYSYMYS E-1963/00 esittäjä(t): Maria Sanders-ten Holte (ELDR) komissiolle (21. kesäkuuta 2000) Aihe: Musiikinopetus jäsenvaltioissa Jäsenvaltioissa tarjotaan muuta kuin ammattimaista musiikinopetusta musiikkikouluissa, peruskouluissa ja lukioissa. Musiikkikouluissa painotetaan yleensä musiikin tekemistä, kun taas tavanomaisen kouluopetuksen tavoitteena on opettaa oppilaita arvostamaan musiikkia. Muutamissa Euroopan maissa musiikkikoulut ja koulut näyttävät tekevän hyvää yhteistyötä musiikinopetuksen alalla. Neuvosto ilmoitti 18. joulukuuta 1997 antamissaan päätelmissä, jotka koskivat musiikin asemaa Euroopassa, että musiikki on jäsenvaltioiden kulttuurien ja historian kulmakivi. Samassa asiakirjassa neuvosto myös pyysi komissiota huolehtimaan toissijaisuusperiaatetta noudattaen erityisesti siitä, että musiikinopetus aloitetaan jo varhaisessa vaiheessa, ja tarvittaessa perustamaan asiaa koskevan tiedotus- ja dokumentaatiokeskuksen. 1. Onko Euroopan tasolla tehty vertailevaa tutkimusta yhteistyöstä tai sen puuttumisesta musiikinopetuksen alalla eri jäsenvaltioissa? 2. Onko komissiolla tietoja siitä, millä hallinnollisella tasolla eri jäsenvaltioissa tehdään päätöksiä musiikkikoulujen perustamisesta ja musiikinopetuksesta kouluissa? 3. Onko musiikinopetus sisällytetty jäsenvaltioiden koulujen ja lukioiden opetussuunnitelmiin? Mikä on musiikinopetuksen tavoite ja mitä oppilailta vaaditaan? 4. Voiko komissio ilmoittaa, kuinka suuren osan eri jäsenvaltiot varaavat budjetistaan kulttuurille ja erityisesti musiikinopetukselle? 5. Jos näitä tietoja ei ole saatavilla, onko komissio valmis tekemään asiasta tutkimuksen? Viviane Redingin komission puolesta antama vastaus (7. syyskuuta 2000) Musiikin roolista Euroopassa 18. joulukuuta 1997 annetuissa neuvoston päätelmissä tuodaan esiin ne yhteisesti kiinnostavat alat, joilla pyritään edistämään musiikin asemaa sekä lisäämään musiikin saatavuutta ja levitystä Euroopassa. Eurooppalainen musiikin seurantakeskus (jota tuettiin vuonna 1998) toteutti useita tutkimuksia näiden päätelmien pohjalta saadakseen lisää tietoja Euroopan laajuisesti. Tutkimuksissa käsiteltiin ensisijaisesti kansallisten ohjelmistojen levitystä, musiikkiteollisuutta Euroopassa sekä kansalaisten mahdollisuuksia nauttia musiikista. Musiikinopetus jäsenvaltioissa kuuluu niiden yksinomaiseen toimivaltaan, ja näin ollen sitä käsitellään niiden painopisteiden mukaan, joita kukin jäsenvaltio tällaiselle opetukselle asettaa. Komissiolla ei myöskään ole kattavia tietoja Euroopan laajuisesti musiikinopetuksen tilanteesta eri jäsenvaltioissa. Komissio on nyt perustanut työryhmiä käsittelemään Euroopan kulttuurialan tilastoja. Tarkempia tietoja saadaan näin ollen vuoden 2001 loppupuolelta alkaen. Kulttuuri 2000 -ohjelmassa, joka on kulttuurialalla ainoa yhteisön rahoitus- ja suunnitteluväline, on otettu huomioon muun muassa 18. joulukuuta 1997 annetut neuvoston päätelmät. Vuoden 2000 ehdotuspyynnössä asetetaan tämän ohjelman pohjalta etusijalle musiikkialan yhteistyösopimukset.